Mal-230 Lhudi Ortodoss bdew iħallu r-raħal fejn ilhom jgħixu għal dawn l-aħħar sitt snin fil-Guatemala wara nkwiet li nqala bejn il-grupp u l-komunità indiġena. Wara laqgħat li kellhom mal-membri anzjani tal-komunità Maya, il-membri ta’ Lev Tahor intalbu jitilqu minn San Juan La Laguna. Huma akkużaw lil-Lhud li jinjoraw lin-nies tal-lokal u li jimponu r-reliġjon u t-tradizzjonijiet tagħhom. Il-Lev Tahor kien mar jgħix f’dan ir-raħal sitt snin ilu meta kien qed ifittex libertà reliġjuża. Fl-aħħar jiem, huma dehru jippakkjaw ħwejjiġhom biex jitilqu. Huma qalu li huma nies ta’ paċi  u biex jevitaw li jinqala l-inkwiet diġa bdew jitilqu għalkemm qalu li għandhom kull dritt li jgħixu hemm. Żiedu li jinsabu mhedda li jaqtgħulhom il-provista tad-dawl u l-ilma fost oħrajn jekk jibqgħu. Sadattant, il-komunità indiġena qalet li l-Lhud iridu jimponu fuqhom ir-reliġjon tagħhom u jkasbru l-fidi Kattolika li hija r-reliġjon dominanti f’San Juan La Laguna. Żiedu li huma qed jaġixxu biex jiddefendu lilhom infushom u biex ikunu rispettati d-drittijiet tagħhom bħala nies indiġeni. Il-grupp Lev Tahor esprima t-tama li joqgħod x’imkien ieħor fil-Guatemala. Ħafna mill-membri tal-grupp kien ilhom sitt snin jgħixu f’dan ir-raħal iżda oħrajn marru hemm aktar kmieni din is-sena wara li kellhom l-inkwiet mal-awtoritajiet fil-Kanada.